Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 31. srpnja 2011.

27(82)2011.

Evanđelje Mt 14,13-21
Jeli su svi i nasitili se.
Čitanje svetog Evanđelja po Mateju
U ono vrijeme: Kad je Isus čuo za smrt Ivana Krstitelja, povuče se odande lađom na samotno mjesto, u osamu. Dočuo to narod pa pohrli pješice za njim iz gradova. Kad on iziđe, vidje silan svijet, sažali mu se nad njim te izliječi njegove bolesnike.
Uvečer mu pristupe učenici pa mu reknu: »Pust je ovo kraj i već je kasno.Otpusti dakle svijet: neka odu po selima kupiti hrane.« A Isus im reče:»Ne treba da idu, dajte im vi jesti.« Oni mu kažu: »Nemamo ovdje ništa osim pet kruhova i dvije ribe.« A on će im: »Donesite mi ih ovamo.« I zapovjedi da mnoštvo posjeda po travi.
On uze pet kruhova i dvije ribe, pogleda na nebo, izreče blagoslov pa razlomi i dade kruhove učenicima, a učenici mnoštvu.
I jeli su svi i nasitili se. Od preteklih ulomaka nakupiše dvanaest punih košara. A blagovalo je oko pet tisuća muškaraca, osim žena i djece.
Riječ Gospodnja.

Biti sit Od jela i pića
Tko tu i tamo uključi televizor, vrlo brzo će shvatiti da je tema „jela i pića" često na programu. Nema programa bez nekakve kuhinje. Postoje čitave serije i diskusije o zdravoj prehrani, mogućnostima za to postići, izmjenjujući se s pogledom u luksuzne kuhinje i gurmanske hramove cijelog svijeta. Dovode se najpoznatiji kuhari, čak i poznati ljudi iz politike i zabave koji su otkrili kuhanje kao poseban užitak. Šarmantne, govorljive kuharice i kuhari, za publiku otvorene kuhinjske stranice, sjajni lonci, na koncu se pokazuju različita gotova vrhunska jela pripravljena s mnogo ukrasa i spremna za uživanje. Što u nama proizvode takve slike i emisije? DM

ČUDO ZAJEDNIŠTVA (Mt 14, 13-21)
Zapadni dio svijeta jako je bogat, ali vrlo teško dijeli drugima. Stol se uvijek sprema samo za sebe i najbliže. Nije predviđeno da za njega sjednu i drugi i da se s njima zajedno blaguje. Stol je rezerviran za obitelj, prijatelje ili za poslovne partnere. Vrlo brižno se čuva vlastita intimnost uza svu manifestativnu otvorenost. I ljudi se sve više i više zatvaraju u sebe.
Kao da se događa paradoks: na jednoj strani sve veće i veće zatvaranje u sebe a na drugoj strani sve veća globalizacija i otvorenost. Da li se može reći da je strah od neimanja i gladi prisutan u svim ljudima ili je posrijedi egoizam? Vjerojatno se miješa jedno i drugo.
Čovjek je jako složeno biće. I siromaštvo zna čovjeka voditi egoizmu i sebičnosti. "U siromaštvu se i duša izgubi", kaže narodna poslovica. Možda je uzrok siromaštvu u egoizmu i ne dijeljenju dobara? Koliko danas propada hrane, a isto toliko ima gladnih. Istina je da ima siromaštvo svoje izvore i u lijenosti. Dijeljenje s drugima svoje hrane je dijeljenje života. Zajednički život je zajednički ručak.
Bez bliskosti i prijateljstva nema ni zajedničkog blagovanja. Nažalost, vrlo često ni sami bližnji više ne blaguju zajedno. Stoga se ne treba čuditi što nestaje intimnog zajedništva. Kao da je nestalo intime i sve se pretvorilo u interesnost. Ima jedna afrička uzrečica koja jako dobro očitava ljudsku želju: "Maljoka (sitni plod) ne može biti toliko malen da se ne može podijeliti s drugim". Možda nam dođe napamet da rečemo, "pa što ja mogu", "ja sam mali i stini čovjek". Ipak od svakoga od nas zavisi cijelo čovječanstvo.
Neki misle da ništa u čovječanstvu ne bi promijenili ako bi razdijelili cijelo svoje imanje. Ipak takovo zaključivanje ne prihvaća Isus. Tako su razmišljali i apostoli, ipak kad su počeli dijeliti ono malo bilo je svega i previše. Sjećam se jednog doživljaja pred petnaestak godina. Pošao sam s jednim geodetom u planinu. On je razmjeravao šumske posjede seljacima. Kad smo došli u šumu skupilo se dosta seljaka da prate geodetsku ekipu sve do njihovih terena. I tako je počelo odmjeravanje u vrijeme ljetne žege.
Išlo se od posjeda do posjeda. Dođe negdje podne. Svi smo ogladnjeli i ožednjeli. Geodeta je upitao da li je tko ponio ručak. Svi su zašutjeli. Tada je on izvadio iz svoje torbe ono malo što je imao i počeo dijeliti drugima. Istoga čas seljaci su počeli skidati torbe sa svojih ramena i otvarati ih. Svi su počeli dijeliti. I dogodi se "čudo". Bilo je hrane i previše.
Vjerojatno su seljaci čuvali u svojim torbama hranu dok se ne dođe na njihovo imanje i zato ga prije nisu htjeli nuditi?! Ovaj slučaj mi je pojasnio biblijsko čudo dijeljenja kruhova. Isus sve nahrani kad im je probudio ljubav i zajedništvo.
I danas ima onih koji dijele i koji nahranjuju čovječanstvo. Nije baš sve tako crno kako neki misle. I danas ima svetaca i plemenitih srdaca. Sjetimo se samo pomoći koja je stizala u Hrvatsku za vrijeme Domovinskog rata. Zajedništvo je najveće čudo. Iz njega niču druga čudesa.
Vraćanje ili buđenje ljubavi u ljudskim srcima razriješit će mnoge probleme. Ne može se riješiti problem gladi i siromaštva u svijetu ekonomski ako se ne probudi dobrotu u ljudima. Zato mi se čini da neki socijalni pokreti polaze s vana čovjeka u promjeni svijeta i ne postižu cilj. Rasplet svjetskih kriza polazi od srca. Ako se ne obratimo, ako ne postanemo bolji ne možemo riješiti muke svijeta.
Isus nas vjekovima poziva, i danas isto tako da se otvorimo duhu ljubavi. Tada ćemo dijeliti život i kruh s braćom ljudima. Ne bi se trebali bojati. I strah je znak manjka ljubavi. Ljubav je bez straha. Zato se čovjek ne bi trebao strašiti dijeliti. Tek ono što smo drugim udijelili bit će naše usrećenje i smirenje. Najveće čudo svijeta jest ljubav. Tamo gdje je ljubav tamo je Bog u zajedništvo, tamo ima kruha na stolovima.
Marjan Jurčević

18. nedjelja kroz godinu A
(Mt 14,13-21)
Današnje nam evanđelje donosi dojmljiv događaj umnažanja kruha. Isus na konkretan način pomaže ljudima koji su ustrajali u osluškivanju Riječi.
Želimo li se prepoznati kao Isusovi učenici, onda vrijedi i za nas Isusova zapovijed koju je tada upravio apostolima: “Dajte im vi jesti!”
Pet kruha i dvije ribe – naoko malo – ali kada se nesebično daruje za ljubav biva umnoženo.
Pozvani smo Isusu dati ono što imamo, jer Isus može od naših sitnih darova učiniti čudesne stvari.
Sva duhovna i materijalna dobra nama su darovana i povjerena da bismo živjeli dobro, ali još više i zato da bismo činili dobro. Ne smatrajmo se njihovim neograničenim gospodarima, nego kao Božji sluge, njihovi povjerenici. Tako ćemo svjedočiti da je kraljevstvo Božje među nama. Priredio: Dario Miletić

SAMOSTANI PROVINCIJE SV. JERONIMA
U našem Klaustru otvorena je izložba fotografija iz zraka (aviona) od Sergio Gobbo. Autor projekta je fra Josip Sopta, provincijal. SAMOSTANI PROVINCIJE SV. JERONIMA prikazani su kao biseri na našoj obali od Rovinja do Kotora.

Meditacija nakon pričesti
Sit sam
ljutnje
žurbe
borbe
za priznanje
za lijep izgled
za pravi položaj
gladan sam
mira
odmora
biti prihvaćen bez ako i kada
gladan sam
sigurnosti
fantazije
života
pravog života
vječnog života
Gladan sam za tobom, o Isuse
Glad, život, biti sit...
DM

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 31. VII. XVIII. Nedjelja kroz godinu, Ignacije Lojolski
Ponedjeljak: 1. VIII: Alfonz Liguori
Utorak 2. VIII. GOSPA OD ANĐELA Na ovaj dan se može zadobiti, tzv. «porciunkulski” oprost. Potrebno je pohoditi crkvu ispovjediti se i pričestiti. Izmoliti Oče naš i Vjerovanje i molitvu na nakanu sv. Oca. - molitva sv. Anti
Srijeda 3. VIII. B. Augustin Kažotić
Četvrtak 4. VIII. Ivan Marija Vianej
Petak 5. VIII. Gospa Snježna. Dan Domovinske zahvalnosti i hrvatskih branitelja. U 19 sati u Katedrali Misu predvodi nadbiskup msgr. Želimir Puljić
Subota 6. VIII PREOBRAŽENJE GOSPODINOVO
Nedjelja 7. VIII. XIX. Nedjelja kroz godinu, Siksto, Kajetan
NEDJELJNE SU MISE u 8,30 u 10 i u 20 sati
Svaki dan je misa u 7 i u 20 sati
Služba časova (časoslov): svagdanom u sv. misi,
nedjeljom i svetkovinama Večernja u 19,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise .Krunicu molimo svaki dan u 19,30 sati.

PODNO GRIJANJE U CRKVI SV. FRANE
31. SRPNJA 2011. Bogu hvala i svima hvala za pomoć pri uređenju PODA CRKVE.
Molimo Vas da nam pomognete platiti (prema svojim mogućnostima) podno grijanje i izvedene radove. Imamo projekt instalacije solarnih kolektora za podno grijanje. Molimo Vas da nam pomognete ostvariti ovaj projekt.
Ovoga tjedna gospođa Marija Kanjer je darovala 10 000 $ CAN za novi razglas. Hvala gospođi Mariji . Razglas je već postavljen. Vjerujemo da bolje razumijete
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)